जकार्ताः भारतीय महिला हॉकी टीम का एशियाई खेलों में 36 साल के लंबे अंतराल के बाद स्वर्ण पदक जीतने का सपना शुक्रवार को हाई वोल्टेज फाइनल में जापान के हाथों 1-2 की हार के साथ टूट गया। भारतीय महिला टीम 20 साल के अंतराल के बाद 18वें एशियाई खेलों के फाइनल में खेल रही थी लेकिन उसे रजत पदक से संतोष करना पड़ा। जापान ने स्वर्ण पदक जीतने के साथ-साथ अपनी मेजबानी में 2020 में होने वाले टोक्यो ओलंपिक के लिए सीधे क्वालीफाई भी कर लिया।